钦定古今图书集成/理学汇编/文学典/第104卷 > 冯惟敏
## 钦定古今图书集成/理学汇编/文学典/第104卷 > 冯惟敏

按《列朝诗集》，“惟敏字汝行，惟健之弟也。领山东乡荐，
知涞水县，改教润州，迁保定府通判。”汝行善度近体
乐府盛传于东郡。王元美谓“李尚宝先芳、张职方重、
刘侍御时达，此调皆可观。而惟重独为杰出，其板眼
务头，撺抢紧缓，无不曲尽，而才气亦足以发之。”余所
见《梁状元不伏老》杂剧，当在王渼陂、《杜甫春游》之上。
诗虽未工，亦齐、鲁间一才人也。

按《青州府志》：“冯惟敏，临朐人，号海浮，裕之子。能承家
学，聪颖过人，多博观外家之语，诗文雅丽，尤善为乐
府，以俊语度新声，传之远迩，听者解颐。王元美称其
北调独为杰出，拍凑务头，无不曲尽，而才气亦足发
之。中乡试，为涞水令，以不能俯仰改教，久之，自免归。
所著有《山堂词稿》《击筑馀音》行于世，郡志多所裁定”，
人皆称之。